和姜邦傑春坊續麗人行
作者：楊萬里
朝代：宋

paragraphs: 玉人自惜如花面，不許黄鸝鸚鵡見。
若令畫史識傾城，寫徧人間屏與扇。
春光嬾困扶不起，吹殘玉笙也慵理。
是誰瞥見一梳雲，微月影中掃穠李。
阿昉姓周不姓顧，筆端那得蓮生步。
無妨正面與渠看，看了丹青無畫處。
古來妍醜知幾何，嫫母背面謾人多。
君不見漢宮六六多少人，畫圖枉却王昭君。
是時當面看寫真，却遣琵琶彈塞塵。
不如九京喚起文與可，麝煤醉與竹傳神。